УСТРОЙСТВЕН ПРАВИЛНИК НА ИЗПЪЛНИТЕЛНА АГЕНЦИЯ "ГЛАВНА ИНСПЕКЦИЯ ПО ТРУДА"
Обн. ДВ. бр.
Глава първа.
ОБЩИ ПОЛОЖЕНИЯ

Чл. 1. С правилника се уреждат дейността, съставът, структурата, функциите и организацията на работа на Изпълнителна агенция "Главна инспекция по труда" към министъра на труда и социалната политика, наричана по-нататък "Агенцията".
Чл. 2. (1) Агенцията е юридическо лице на бюджетна издръжка със седалище гр. София, бул. "Княз Александър Дондуков" № 3.
(2) Агенцията се ръководи и се представлява от изпълнителен директор.
Чл. 3. (1) Издръжката на Агенцията се формира от бюджетни средства.
(2) Агенцията е второстепенен разпоредител с бюджет към министъра на труда и социалната политика.
Чл. 4. Изпълнителна агенция "Главна инспекция по труда" осъществява дейността си, като:
1. упражнява цялостен контрол за спазване на трудовото законодателство във всички отрасли и дейности;
2. упражнява специализирания контрол по спазването на Закона за здравословни и безопасни условия на труд, Закона за насърчаване на заетостта, Закона за трудовата миграция и трудовата мобилност, законодателството, свързано с изпълнението на държавната служба и с правата и задълженията на страните по служебното правоотношение, и на други нормативни актове, когато това е възложено със закон;
3. дава сведения и технически съвети на работодателите и на работниците и служителите за най-ефективните методи за спазване на трудовото законодателство, на законодателството, регламентиращо здравословните и безопасни условия на труд, и на други нормативни актове, контролът на които е възложен на Агенцията със закон.
Чл. 5. (1) Агенцията осъществява своята дейност самостоятелно или във взаимодействие с други органи на държавната администрация.
(2) При осъществяване на своята дейност Агенцията може да си сътрудничи с организациите на работниците и служителите и на работодателите, както и с други неправителствени организации.

Глава втора.
ИЗПЪЛНИТЕЛЕН ДИРЕКТОР

Чл. 6. (1) Изпълнителният директор ръководи, координира и контролира осъществяването на цялостната дейност на Агенцията.
(2) Изпълнителният директор ръководи Агенцията, като:
1.	утвърждава, след съгласуване с министъра на труда и социалната политика, годишния план за дейността на Агенцията и контролира изпълнението му;
2.	утвърждава и предоставя на министъра на труда и социалната политика годишен доклад за дейността на Агенцията;
3.	ежегодно информира министъра на труда и социалната политика, Националния съвет по условия на труд, Националния съвет за насърчаване на заетостта, Националния съвет по трудова миграция и трудова мобилност, Националния съвет за инспектиране на труда и Националния съвет за тристранно сътрудничество  за прилагането на нормативните актове, по които Агенцията осъществява контрол, както и за установените в тази връзка пропуски, непълноти или проблеми, като дава предложения за тяхното усъвършенстване; 
4.	координира дейността на Агенцията при извършване обмен на информация и съвместни проверки по реда на чл. 7 от Закона за инспектиране на труда с органите на изпълнителната власт или техни административни структури от специализираната администрация, на които е възложено със закон да извършват дейности, свързани с инспектиране на труда;
5.	координира дейността на Агенцията при осъществяване на сътрудничество с неправителствени организации, заинтересувани от осигуряването на здравословни и безопасни условия на труд, законосъобразното осъществяване на трудовите отношения и прилагането на Закона за насърчаване на заетостта; 
6.	участва в разработването на Националния план за защита при бедствия и планирането и осигуряването на неговото изпълнение в рамките на Агенцията и отговаря за комуникационно-информационната система за управление при кризи;
7.	утвърждава процедури, методи и правила за осъществяване на контрола по спазване на трудовото законодателство, нормативните изисквания за осигуряване на здравословни и безопасни условия на труд, на Закона за насърчаване на заетостта,  Закона за трудовата миграция и трудовата мобилност, законодателството, свързано с изпълнението на държавната служба, правата и задълженията на страните по служебното правоотношение и на други нормативни актове, контролът по спазването на които е възложен на Агенцията;
8.	утвърждава процедури, инструкции и правила за функциониране на системата за финансово управление и контрол на Агенцията;
9.	контролира законосъобразното и целесъобразното разходване на средства от бюджета на Агенцията;
10.	ръководи, организира и контролира дейността по защита на класифицираната информация и утвърждава вътрешни правила за работа с класифицирана информация;
11.	определя списъка на длъжностите или задачите, за които се изисква достъп до съответното ниво на класифицирана информация, представляваща държавна тайна;
12.	обявява със заповед списъка на категориите информация, подлежащи на класификация като служебна тайна;
13.	издава разрешения и извършва съгласуване в случаите, определени с нормативни актове;
14.	променя териториалната компетентност на служителите с инспекторски правомощия в Регионалните дирекции;
15.	създава или закрива длъжности и административни звена в рамките на дирекциите;
16.	утвърждава длъжностното разписание на Агенцията. Определя и изменя щатната численост на Регионалните дирекции „Инспекция по труда“ в рамките на утвърдената им с Устройствения правилник обща щатна численост. 
17.	назначава държавните служители в Агенцията и прекратява служебните правоотношения с тях;
18.	сключва, изменя и прекратява трудовите договори с лицата, работещи по трудово правоотношение в Агенцията;
19.	назначава дисциплинарния съвет на Агенцията и налага дисциплинарни наказания;
20.	командирова служителите на Агенцията в страната и в чужбина;
21.	издава наказателни постановления по актове, съставени от служители на Агенцията, в случаите, определени от закона;
22.	представя на главния секретар на Министерския съвет ежегоден доклад за състоянието на администрацията по чл. 62, ал. 1 от Закона за администрацията; 
23.	управлява и се разпорежда с вещи - частна държавна собственост, предоставени и/или придобити за нуждите на Агенцията;
24.	взема решения за провеждане на процедури за възлагане на обществени поръчки, в съответствие с действащото законодателство;
25.	 изпълнява и други функции, определени с нормативни актове.
(3) Изпълнителният директор осъществява контакти и сътрудничество с международни организации и институции.
(4) Изпълнителният директор формира и провежда медийната политика на Агенцията, с оглед реалното представяне на дейността й.
(5) Изпълнителният директор може да предоставя на главния секретар, на директорите на дирекции или на служители на Агенцията, определени за ръководители на проекти, отделни свои правомощия, в съответствие с нормативните актове.
(6) Функциите на изпълнителния директор, в негово отсъствие, се изпълняват от главния секретар или от директор на дирекция, определен със заповед на изпълнителния директор за всеки конкретен случай.
Глава трета.
СТРУКТУРА И ФУНКЦИИ НА АГЕНЦИЯТА
Раздел I.
Общи положения
Чл. 7. (1) Агенцията е организирана в обща и специализирана администрация. Разпределението на числеността на персонала в административните звена на Агенцията е посочено в приложението (Приложение № 1)                                                                 .
 (2). Дирекциите от общата администрация и от специализираната администрация, установени в седалището на Агенцията, и отделни длъжности, формират централното управление на Агенцията.
 (3) Общата численост на персонала на Агенцията е 500 щатни бройки.
 (4) Административните звена от общата и специализираната администрация на Агенцията, съобразно функционалната си компетентност, участват в процеса по финансово управление и контрол, инициират и прилагат мерки за подобряване на системите за финансово управление и контрол.
Раздел II.
Главен секретар
Чл. 8. (1) Главният секретар осъществява административното ръководство на Агенцията, в изпълнение на законовите разпореждания на изпълнителния директор, като:
1.	ръководи, организира, координира и контролира функционирането на общата и специализираната администрация за спазването на нормативните актове и отговаря за планирането и отчетността при изпълнение на ежегодните цели на администрацията;
2.	утвърждава длъжностните характеристики на служителите в администрацията;
3.	организира и отговаря за провеждане оценяването на служителите в администрацията и обучението им;
4.	координира финансово-стопанската дейност на Агенцията;
5.	осигурява организационната връзка между изпълнителния директор и административните звена;
6.	създава организацията и ръководи дейността на дирекциите по  изготвянето на годишен и дългосрочен план за дейността на Агенцията и отговаря за дейностите, свързани с планирането, изпълнението на годишния план и отчетността на контролната дейност, осъществявана от Агенцията;
7.	създава организацията и ръководи дейността на дирекциите по изготвяне на годишния доклад за дейността на Агенцията;
8.	ежегодно докладва пред изпълнителния директор констатираните пропуски, непълноти или проблеми на законодателството, установени при контрола, възложен на Агенцията, и дава предложения за неговото усъвършенстване;
9.	организира разпределянето на задачите за изпълнение между административните звена и осъществява общ контрол за изпълнението им;
10.	контролира и отговаря за работата с документите и за тяхното съхраняване;
11.	организира, координира и контролира изготвянето на годишния доклад за състоянието на административната дейност в Агенцията по чл. 62, ал. 1 от Закона за администрацията;
12.	следи за точното спазване на административните актове;
13.	организира дейността по разглеждане на предложенията и сигналите, в съответствие с разпоредбите на глава осма от Административнопроцесуалния кодекс;
14.	подпомага изпълнителния директор при упражняване на правомощията по управление на държавната собственост, предоставена на Агенцията;
15.	изпълнява и други задачи, възложени му от изпълнителния директор на Агенцията.
(2) Главният секретар координира работата си с главния секретар на Министерството на труда и социалната политика.
(3) При отсъствие на главния секретар, неговите функции се изпълняват от директор на дирекция, определен от изпълнителния директор за всеки конкретен случай.
Раздел III.
Служител по сигурността на информацията
Чл. 9. Служителят по сигурността на информацията е пряко подчинен на изпълнителния директор и изпълнява задачите, възложени му със Закона за защита на класифицираната информация и с нормативните актове по прилагането му.
Раздел IV.
Обща администрация
Чл. 10. (1) Общата администрация осигурява технически дейността на изпълнителния директор и на специализираната администрация и осъществява дейности по административното обслужване на гражданите и юридическите лица.
(2). Общата администрация е организирана в:
1. дирекция "Управление на човешките ресурси";
2. дирекция "Финансово-счетоводни  дейности";
3. дирекция "Обществени поръчки и управление на собствеността";
4. дирекция "Административно обслужване и информационни технологии“.
Чл. 11.  Дирекция "Управление на човешките ресурси":	
1.	подпомага изпълнителния директор при осъществяване на политиката и стратегията по управление на човешките ресурси;
2.	изготвя концепция за развитието на човешките ресурси и кадровото осигуряване на Агенцията;
3.	изготвя длъжностното и поименното разписание на длъжностите на администрацията;
4.	организира дейността по набиране и подбор на персонала и провеждането на конкурсни процедури за държавни служители;
5.	отговаря за приобщаването на новите служители в администрацията; 
6.	изготвя актове, свързани с възникването, изменянето и прекратяването на служебните и трудовите правоотношения на служителите в Агенцията;
7.	осъществява методическа, организационна и техническа помощ в процеса на оценяване изпълнението на служителите и в процеса на разработване и актуализиране на длъжностните характеристики;
8.	образува, води и съхранява служебните и трудовите досиета на служителите на Агенцията;
9.	консултира ръководителите на административните звена и служителите по въпросите, свързани с управлението на човешките ресурси, и относно създаването на условия за добра мотивация на служителите; 
10.	планира и организира обучението на служителите на Агенцията, с цел повишаване на квалификацията и кариерното развитие.
Чл. 12.  Дирекция "Финансово-счетоводни дейности":
1.	съставя проект на бюджет и тригодишна бюджетна прогноза на Агенцията по Единната бюджетна класификация и по програми;
2.	изготвя месечно разпределение на бюджета по икономически елементи на Единната бюджетна класификация;
3.	разработва методология на счетоводната и финансовата политика на Агенцията по Закона за счетоводството и нормативните актове по бюджетната политика, като второстепенен разпоредител с бюджет;
4.	отговаря за наблюдението и актуализирането на системата за финансово управление и контрол и предприема мерки за подобряването ѝ въз основа на констатациите от извършени проверки;
5.	разработва проекти на вътрешни правила за финансово управление и контрол в рамките на Агенцията;
6.	организира и осъществява единна счетоводна отчетност по пълна бюджетна класификация и по счетоводни сметки, в съответствие с изискванията на Закона за счетоводството, Сметкоплана на бюджетните предприятия и приложимите счетоводни стандарти, като изготвя месечни и годишни оборотни ведомости, годишния финансов отчет и годишния баланс на Агенцията;
7.	изготвя ежемесечни и тримесечни отчети за касовото изпълнение на бюджета и извънбюджетните сметки на Агенцията;
8.	изготвя месечните ведомости за работни заплати и извършва плащанията в Агенцията;
9.	изготвя отчет за заетите лица, отработеното време, средствата за работна заплата и други разходи за труд, както и документи за пенсиониране, свързани с осигурителния доход;
10.	осигурява съхраняването на счетоводните документи, съгласно изискванията на Закона за счетоводството и вътрешните правила и инструкции;
11.	организира и извършва в законоустановените срокове годишна инвентаризация;
12.	анализира и администрира разходите, извършвани от Агенцията;
13.	следи за ефективното и законосъобразното разходване на бюджетните, извънбюджетните и целевите средства, съгласно отпуснатите лимити, при спазване на финансовата дисциплина;
14.	контролира плащанията по сключените договори от Агенцията. 
 Чл. 13.  Дирекция "Обществени поръчки и управление на собствеността":
1.	планира, организира и координира всички дейности във връзка с подготовката и провеждането на процедури за възлагане на обществени поръчки и изготвя график за тяхното провеждане през съответната година;
2.	разработва документациите за участие, подготвя и провежда процедурите за възлагане на обществени поръчки, в съответствие с нормативните изисквания и приложимите правила за обществените поръчки, като носи отговорност за законосъобразното им откриване и провеждане;
3.	изготвя договорите за възлагане на обществени поръчки и организира сключването им, осъществява наблюдение и контрол върху изпълнението им съвместно с отговорното административно звено, от което получава необходимата информация;
4.	води регистър за проведените процедури за възлагане на обществени поръчки;
5.	подготвя и изпраща в нормативно установените срокове документите и информацията до Агенцията по обществени поръчки, съответно Регистъра на обществените поръчки към Агенцията по обществени поръчки, "Официален вестник" и до Европейската комисия;
6.	отговаря за разработването, изменението и допълнението на вътрешните правила за провеждане на обществени поръчки;
7.	съхранява документацията по провеждането на процедурите за възлагане на обществени поръчки, с изключение на документацията по процедурите за възлагане на обществени поръчки, свързани с разходване на средства, съфинансирани от фондове на Европейския съюз, по които тази функция е възложена на лице по съответния проект;
8.	изготвя становища и съдейства за изграждане на правна защита при подадени жалби във връзка с проведени процедури за възлагане на обществени поръчки;
9.	организира, отговаря и осъществява контрол за правилното, законосъобразното и ефективното ползване и управление, поддръжката и ремонта на недвижимите имоти и движимите вещи, предоставени на Агенцията, включително застраховането им, съобразно действащото законодателство;
10.	организира и осъществява цялостното техническо обслужване на Агенцията с транспорт, както и регистрация на моторни превозни средства, застраховане, поддръжка, ремонт и годишни прегледи; отговаря за снабдяването, съхраняването, стопанисването и използването на стоково-материалните ценности; организира и осигурява почистването и отговаря за санитарно-хигиенните условия в административната сграда на Агенцията и в прилежащите й терени;
11.	предлага предприемане на разпоредителни действия по отношение на недвижимите имоти и движимите вещи на Агенцията с оглед постигане на максимална ефективност;
12.	поддържа цялостната документация на собствеността на Агенцията;
13.	координира дейността и подпомага изпълнителния директор при осъществяването на правомощията му по изпълнението на бюджета за капиталови разходи, като подготвя и предлага проекти на поименни списъци на обектите за ремонт за съответната година, които ще се финансират от Агенцията; организира и отговаря за дейностите по провеждане на инвестиционната политика на Агенцията;
14.	координира и осигурява поддържането на сигнално-охранителните и пожароизвестителните системи и на системата за контрол на достъпа;
15.	организира и осъществява материално-техническото осигуряване на Агенцията. 
Чл. 14.  Дирекция "Административно обслужване и информационни технологии":
1. организира, координира и осъществява дейностите по административното обслужване на физически и юридически лица от Агенцията чрез каналите за достъп до обслужване, включително предоставяне на електронни административни услуги;
2. организира и осъществява деловодната обработка и обслужването на документооборота в Централното управление на Агенцията, с изключение на международната кореспонденция;
3. технически обезпечава организирането и осъществяването на сроковия контрол на деловодната обработка и административното обслужване в Агенцията;
4. организира и осъществява всички процедури по архивната дейност в Централното управление на Агенцията; методически подпомага дирекциите при осъществяваната от тях архивна дейност;
5. поддържа административния регистър по чл. 61, ал. 1 от Закона за администрацията, в частта относно административните услуги, предоставяни от Агенцията;
6. разработва, прилага и развива стандарти за качеството на административното обслужване;
7. изпълнява всички дейности, свързани с издаването, използването и прекратяването на удостоверенията за електронен подпис в Агенцията;
8. разработва цялостната политика в областта на информационните технологии; планира, организира и координира внедряването на нови информационни и комуникационни технологии в структурите на Агенцията и отговаря за цялостната дейност по осигуряване оперативната съвместимост на използваните информационни системи;
9. организира и отговаря за дейностите, свързани с въвеждането, поддръжката и извеждането от експлоатация на информационно-комуникационните ресурси в Агенцията;
10. организира дейностите по ефективно използване на наличните информационно-комуникационни ресурси, включително чрез повишаване на компютърните умения и квалификация на служителите в Агенцията;
11. съгласува и осъществява автоматизирания обмен на данни с национални и други информационни системи, в това число автоматизирани информационни системи за документооборот, и интеграцията в единната комуникационна инфраструктура на администрацията;
12. организира създаването и поддръжката на технологичната инфраструктура, свързана с предоставянето на електронни административни услуги от Агенцията;
13. отговаря за поетапното дигитализиране на архива на Агенцията;
14. организира, актуализира и осъществява техническата поддръжка на интернет страницата на Агенцията;
15. методически подпомага служителите на Агенцията при работа с информационната система на Агенцията;
16. подпомага изпълнителния директор при формиране и провеждане на медийната политика на Агенцията.
17. предоставя на медиите информация за дейността на Агенцията;
18. анализира и систематизира публикациите в средствата за масово осведомяване за дейността на Агенцията;
19. подготвя и координира изявите на изпълнителния директор, на главния секретар и служители от Агенцията пред средствата за масово осведомяване;
20. организира, координира и протоколно осигурява провеждането на пресконференции, симпозиуми, семинари и работни срещи  на Агенцията.
Раздел V.
Специализирана администрация
Чл. 15. (1) Дирекциите от специализираната администрация упражняват цялостен контрол за спазване на трудовото законодателство във всички отрасли и дейности и специализиран контрол по спазването на Закона за здравословни и безопасни условия на труд, Закона за насърчаване на заетостта, Закона за трудовата миграция и трудовата мобилност, законодателството, свързано с изпълнението на държавната служба и с правата и задълженията на страните по служебното правоотношение, и на други нормативни актове, когато това е възложено на Агенцията със закон.
(2). Специализираната администрация е организирана в:
1.	дирекция "Правно осигуряване и управление на проекти ";
2.	дирекция "Безопасност и здраве при работа";  
3.	дирекция "Международна трудова миграция"; 
4.	дирекция "Контрол на инспекционната дейност";
5.	седем Регионални дирекции „Инспекция по труда“.
(3) Регионалните дирекции „Инспекция по труда“ имат седалища и териториален обхват на територията на съответните области, посочени по-долу:
1. Регионална дирекция „Инспекция по труда“ София със седалище и териториален обхват - гр. София;
2. Регионална дирекция „Инспекция по труда“ северозападен район, със седалище в гр. Плевен и териториален обхват в областите Видин, Враца, Ловеч, Монтана и Плевен;
3.  Регионална дирекция „Инспекция по труда“ северен централен район, със седалище в гр. Русе и териториален обхват в областите Велико Търново, Габрово, Разград, Русе и Силистра; 
4. Регионална дирекция „Инспекция по труда“ североизточен район, със седалище в гр. Варна и териториален обхват в областите Варна, Добрич, Търговище и Шумен;
5. Регионална дирекция „Инспекция по труда“ югозападен район, със седалище в гр. София и териториален обхват в областите Софийска област, Благоевград, Кюстендил, Перник;
6. Регионална дирекция „Инспекция по труда“ южен централен район, със седалище в гр. Пловдив и териториален обхват в областите Кърджали, Пазарджик, Пловдив, Смолян и Хасково;
7. Регионална дирекция „Инспекция по труда“ югоизточен район, със седалище в гр. Бургас и териториален обхват в областите Бургас, Сливен, Стара Загора и Ямбол;
 (4) Обхватът на действие на Регионалните дирекции е за територията на целия район.
Чл. 16. Дирекция "Правно осигуряване и управление на проекти"  
1.	разработва методически указания, процедури и правила и осъществява методическо ръководство на Регионалните дирекции "Инспекция по труда" при упражнявания от тях контрол на трудовите правоотношения, специализирания контрол на служебните правоотношения и на Закона за интеграция на хората с увреждания, а по разпореждане на изпълнителния директор и по други нормативни актове, контролът на които е възложен на Агенцията;
2.	съвместно с дирекция „Контрол на инспекционната дейност“ разработва методически указания, процедури и правила за осъществяване на административнонаказателна дейност и на дейността по прилагането на принудителни административни мерки за контрол на  трудовите и служебните правоотношения и на Закона за интеграция на хората с увреждания;
3.	участва със свои представители в междуведомствени работни групи за подготовка на проекти на нормативни актове, в областта на трудовите и служебните правоотношения, а при възлагане от изпълнителния директор и на други нормативни актове, контролът по които се осъществява от Агенцията;
4.	дава становища при изменение и допълнение на закони и подзаконови нормативни актове, свързани с контрола на трудовите правоотношения и контрола по изпълнението на държавната служба и правата и задълженията на страните по служебното правоотношение, а по разпореждане на изпълнителния директор и по други нормативни актове;
5.	ежегодно изготвя аналитичен доклад за дейността си, въз основа на който предоставя предложения за програми и мерки в областта на контрола, за включване в годишния и дългосрочните планове на Агенцията, и участва в изготвяне на годишния план и годишния доклад за дейността на Агенцията;
6.	проучва, обобщава и докладва пред главния секретар на Агенцията установените пропуски, непълноти или проблеми, констатирани при осъществявания от Регионалните дирекции „Инспекция по труда“ контрол на трудовите правоотношения и на законодателството, свързано с изпълнението на държавната служба и правата и задълженията на страните по служебното правоотношение, както и контрола на Закона за интеграция на хората с увреждания, и дава предложение за преодоляването им; 
7.	събира, обобщава и предоставя информация за прилагането в Република България на Директива 2002/15/ЕО на Европейския парламент и на Съвета от 11 март 2002 г. за организацията на работното време на лицата, извършващи транспортни дейности в автомобилния транспорт;
8.	изготвя отговори, дава становища, сведения и консултации по постъпили сигнали, искания и питания, във връзка с контрола и за най-ефективните методи за спазване на трудовото законодателство и по законодателството, свързано с изпълнението на държавната служба и правата и задълженията на страните по служебното правоотношение, както и по други нормативни актове, след разпореждане на изпълнителния директор;
9.	предоставя писмени или устни консултации, за най-ефективните методи за спазване на трудовото законодателство и на законодателството, свързано с изпълнението на държавната служба и правата и задълженията на страните по служебното правоотношение, а при възлагане, и по други нормативни актове, от компетентността на Агенцията; 
10.	осъществява взаимодействието с други държавни органи и сътрудничеството със социалните партньори по въпросите, свързани с контрола в областта на трудовите правоотношения и законодателството, свързано с изпълнението на държавната служба и правата и задълженията на страните по служебното правоотношение, както и по други нормативни актове, контролът на които е възложен на Агенцията;
11.	изготвя проекти на решения по чл. 415г, ал. 5 от Кодекса на труда, за одобряване или отказ за одобряване на споразумения в административнонаказателното производство и проекти на решения по чл. 415д, ал. 6, т. 2 от Кодекса на труда, за разсрочване на задължения, съответно за отказ за разсрочване на задължения;
12.	осъществява процесуалното представителство и контролира за законосъобразност изготвените в Агенцията договори, споразумения и други документи, свързани с дейността на Агенцията;
13.	предприема необходимите правни действия за своевременно събиране на вземанията от наложени глоби и имуществени санкции, както и други вземания на Агенцията;
14.	вписва в автоматичната информационна система на Агенцията колективните трудови договори с национално и отраслово значение и анексите към тях. Съхранява на хартиен носител колективните трудови договори и анексите към тях;
15.	осъществява дейности, свързани с разработване и реализиране на проекти, финансирани или съфинансирани от фондове на Европейския съюз, по които Агенцията е конкретен бенефициент, касаещи контролната и инспекционната дейност на Агенцията;
16.	участва в програмирането по Оперативна програма "Развитие на човешките ресурси", в частта, която е от компетенциите на Агенцията;
17.	организира подготовката на документацията за участие в процедури за възлагане на обществени поръчки по одобрените проекти, касаещи контролната и инспекционната дейност на Агенцията, финансирани или съфинансирани от фондове на Европейския съюз; 
18.	участва при необходимост с ръководител, координатор или експерти, в екипите за управление на одобрените проекти, финансирани или съфинансирани от фондове на Европейския съюз, по които Агенцията е конкретен бенефициент;
19.	организира съхраняването на документацията по провеждането на процедурите за възлагане на обществени поръчки, свързани с разходване на средства, финансирани или съфинансирани от фондове на Европейския съюз;
20.	подготвя в съответните срокове всички изисквани отчети, оборотни ведомости и осчетоводяване в изискваните срокове на всички нередности, касаещи проектите, финансирани или съфинансирани от фондове на Европейския съюз;
21.	изпълнява и други дейности, възложени от ръководството на Агенцията;

Чл. 17.  Дирекция „Безопасност и здраве при работа"  
1.	разработва методически указания, процедури и правила и осъществява методическо ръководство на Регионалните дирекции "Инспекция по труда" при упражнявания от тях контрол по спазване на законодателството, регламентиращо здравословните и безопасни условия на труд, а по разпореждане на изпълнителния директор и по други нормативни актове, контролът на които е възложен на Агенцията;
2.	съвместно с дирекция „Контрол на инспекционната дейност“ разработва методически указания, процедури и правила за осъществяване на административнонаказателната дейност и на дейността по прилагането на принудителни административни мерки в областта на законодателството, регламентиращо здравословните и безопасни условия на труд;
3.	участва със свои представители в междуведомствени работни групи за подготовка на проекти на нормативни актове в областта на законодателството, регламентиращо здравословните и безопасни условия на труд, контролът по които се осъществява от Агенцията;
4.	дава становища при изменение и допълнение на законодателството, регламентиращо здравословните и безопасни условия на труд, контролът по които се осъществява от Агенцията, а по разпореждане на изпълнителния директор и по други нормативни актове;
5.	ежегодно изготвя аналитичен доклад за дейността си, въз основа на който предоставя предложения за програми и мерки в областта на контрола на законодателството, регламентиращо здравословните и безопасни условия на труд, които да бъдат включени в годишния и дългосрочните планове на Агенцията. Участва в изготвянето на годишния план и годишния доклад за дейността на Агенцията;
6.	проучва, обобщава и докладва пред главния секретар установените пропуски, празноти или проблеми, констатирани при осъществявания от Регионалните дирекции „Инспекция по труда“ контрол на законодателството, регламентиращо здравословните и безопасни условия на труд, и дава предложение за преодоляването им;  
7.	събира, обобщава и предоставя информация за прилагането в Република България на нормативните актове на Европейския съюз в областта на здравословните и безопасни условия на труд;
8.	изготвя отговори, дава становища, сведения и консултации по постъпили сигнали, искания и питания, във връзка с контрола и за най-ефективните методи за спазване на здравословните и безопасни условия на труд, както и по други нормативни актове, след разпореждане на изпълнителния директор;
9.	осъществява взаимодействието с други държавни органи и сътрудничеството със социалните партньори по въпросите, свързани с контрола в областта на здравословните и безопасни условия на труд и свързаните с тях подзаконови нормативни актове;
10.	подпомага дейността на Регионалните дирекции "Инспекция по труда", свързана с установяване на причините и обстоятелствата, при които са настъпили трудови злополуки, при и по повод извършване на работа; 
11.	въз основа на контролната дейност на Агенцията, изготвя анализ за трудовия травматизъм, настъпил при и по повод извършване на работа;  
12.	осъществява взаимодействие с Националния осигурителен институт при анализа на трудовия травматизъм и професионалната заболеваемост;
13.	изпълнява и други дейности, възложени от ръководството на Агенцията.
Чл. 18. Дирекция "Международна трудова миграция":
1.	разработва методически указания, процедури и правила и осъществява методическо ръководство на Регионалните дирекции "Инспекция по труда" при упражнявания от тях контрол на законодателството, регламентиращо насърчаване на заетостта, трудовата миграция и трудовата мобилност и командироването на работници и служители в рамките на предоставяне на услуги на територията на други държави, а по разпореждане на изпълнителния директор и по други нормативни актове, контролът на които е възложен на Агенцията;
2.	съвместно с дирекция „Контрол на инспекционната дейност“ разработва методически указания, процедури и правила за осъществяване на административнонаказателна дейност и по прилагането на принудителни административни мерки, прилагани при осъществяване на контрола по насърчаване на заетостта, трудовата миграция и трудовата мобилност и командироването на работници и служители в рамките на предоставяне на услуги на територията на други държави;
3.	съвместно с Регионалните дирекции „Инспекция по труда“ осъществява контрол по законосъобразното наемане/приемане на работа на граждани на Европейския съюз и на чужденци, граждани на трети държави, включително незаконно пребиваващи, извършващи трудова дейност на територията на Република България; 
4.	участва със свои представители в междуведомствени работни групи за подготовка на проекти на нормативни актове, в областта на насърчаване на заетостта, трудовата мобилност и трудовата миграция и на другите нормативни актове в областта на заетостта и на законодателство във връзка с командироването на работници и служители в рамките на предоставяне на услуги на територията на други държави; 
5.	дава становища при изменение и допълнение на закони и подзаконови нормативни актове, свързани с  контрола по насърчаване на заетостта, трудовата мобилност и трудовата миграция и другите нормативни актове в областта на заетостта и на законодателство във връзка с командироването на работници и служители в рамките на предоставяне на услуги на територията на други държави, а по разпореждане на изпълнителния директор и по други нормативни актове;
6.	ежегодно изготвя аналитичен доклад за дейността си, въз основа на който предоставя предложения за програми и мерки в областта на контрола на насърчаване на заетостта, трудовата миграция и трудовата мобилност и на командироването на работници и служители в рамките на предоставяне на услуги на територията на други държави, които да бъдат включени в годишния и дългосрочните планове Агенцията. Участва в изготвянето на годишния план и годишния доклад за дейността на Агенцията;
7.	проучва, обобщава и докладва пред главния секретар установените пропуски, празноти или проблеми, констатирани при осъществявания  от Регионалните дирекции „Инспекция по труда“ контрол на законодателството, регламентиращо насърчаване на заетостта, трудовата миграция и трудовата мобилност и командироването на работници и служители в рамките на предоставяне на услуги на територията на други държави, и дава предложение за преодоляването им;
8.	събира, обобщава и предоставя информация за прилагането в Република България на нормативните актове на Европейския съюз в областта на свободното движение на хора, както и относно командироването на работници в рамките на предоставяне на услуги и осъществяване на контрол на предприятия, осигуряващи временна работа; 
9.	осъществява обмен на информация с компетентни органи от държавите членки, като изпълнява функциите на „Бюро за връзка“ по чл. 4 от Директива 96/71/ЕО относно командироването; участва активно в обмена на информация чрез информационната система на вътрешния пазар (IMI) с националните органи на другите държави членки във връзка с контрола по условията на труд;
10.	изготвя отговори, дава становища, сведения и консултации, по постъпили сигнали, искания и питания във връзка с контрола и за най-ефективните методи за спазване на законодателството, регламентиращо насърчаване на заетостта, трудовата миграция и трудовата мобилност и командироването на работници и служители в рамките на предоставяне на услуги на територията на други държави;
11.	осъществява взаимодействието с други държавни органи и сътрудничеството със социалните партньори по въпросите, свързани с контрола в областта на законодателството, регламентиращо насърчаване на заетостта, трудовата миграция и трудовата мобилност и командироването на работници и служители в рамките на предоставяне на услуги на територията на други държави;
12.	организира и координира международната дейност на Агенцията;
13.	подготвя сключването на международни споразумения и спогодби, по които страна е Агенцията, включително разработва проекти на споразумения и спогодби и организира тяхното съгласуване и подписване;
14.	организира и координира изпълнението на международни споразумения и спогодби, по които страна е Агенцията;
15.	организира и осигурява информационно участието на служителите на Агенцията в международни събития и прояви;
16.	води международната кореспонденция на Агенцията;
17.	изпълнява и други дейности, възложени от ръководството на Агенцията.
Чл. 19. Дирекция "Контрол на инспекционната дейност":
1.	самостоятелно и съвместно с другите дирекции от специализираната администрация разработва методически указания, процедури и правила за осъществяване на контролната и административнонаказателна дейност, както и на дейността по прилагането на принудителни административни мерки, във връзка с осъществявания от Агенцията контрол.
2.	 осъществява методическо ръководство на Регионалните дирекции "Инспекция по труда" при осъществяване на административнонаказателна дейност и прилагането на принудителните административни мерки;
3.	осъществява методическо ръководство и разработва методически указания, процедури и правила по превенция и противодействие на корупцията;
4.	извършва  тематични проверки  на инспекционната дейност на дирекциите, по утвърден от изпълнителния директор годишен план, като следят за спазване на вътрешните указания, процедури и правила за осъществяване на контролната и административнонаказателната дейност от служителите с контролни правомощия в Агенцията и предлага мерки за преодоляване на проблемите и за уеднаквяване практиката и стандартите в контролната дейност;
5.	извършва планови  и извънпланови проверки за спазване на вътрешните правила и политики по превенция и противодействие на корупцията от служителите в съответните Регионални дирекции „Инспекция по труда“, при и във връзка с осъществяване на контролната дейност, както и при осъществяване на административното обслужване;
6.	извършва проверка на сигналите срещу незаконни или неправилни действия или бездействия на служителите с контролни правомощия в Агенцията;
7.	разглежда, в съответствие с разпоредбите на глава осма от Административнопроцесуалния кодекс, постъпили в Агенцията сигнали за злоупотреби с власт и корупция или за други незаконосъобразни или нецелесъобразни действия или бездействия на длъжностни лица в Агенцията, с които се засягат държавни или обществени интереси, права или законни интереси на други лица; 
8.	изготвя становища по сигнали, питания и предложения на граждани, юридически лица или социални партньори, които засягат принципни въпроси от дейността на Агенцията, както и по предложения за усъвършенстване на организацията и дейността на Агенцията и за решаване на въпроси от нейната компетентност, постъпили по реда на чл. 29 и 30 от настоящия Правилник; 
9.	предлага образуване на дисциплинарни производства при констатирани нарушения на служебните задължения, на Кодекса за поведение на служителите в държавната администрация, Етичния кодекс на служителите в Изпълнителна агенция „Главна инспекция по труда” и вътрешните правила, инструкции и процедури за осъществяване на контролната дейност, както и на вътрешните правила и политики по превенция и противодействие на корупцията; 
10.	анализира ефективността на контролната дейност на дирекциите и дава предложения за подобряването й;
11.	ежегодно изготвя аналитичен доклад за дейността си, въз основа на който предоставя предложения за програми и мерки, които да бъдат включени в годишния и дългосрочните планове на Агенцията, и участва в изготвянето на годишния план и годишния доклад за дейността на Агенцията;
12.	проучва, обобщава и докладва пред главния секретар установените от служителите с контролни правомощия в Агенцията пропуски, непълноти или проблеми при осъществяване на административнонаказателната дейност, както и при прилагането на принудителните административни мерки, и дава предложение за преодоляването им;
13.	участва със свои представители в междуведомствени работни групи за подготовка на проекти на нормативни актове, в областта на административнонаказателната дейност, дейността по превенция и противодействие на корупцията, а по разпореждане на изпълнителния директор и по други нормативни актове; 
14.	дава становища при изменение и допълнение на закони и подзаконови нормативни актове, свързани с административнонаказателната дейност, дейността по превенция и противодействие на корупцията, а по разпореждане на изпълнителния директор и при изменение и допълнение на други нормативни актове; 
15.	изготвя проекти на решения по чл. 81 и следващите от Административнопроцесуалния кодекс, във връзка с обжалване по административен ред на приложените от контролните органи принудителни административни мерки;
16.	изготвя проекти на решения за предоставяне или за отказ за предоставяне на достъп до обществена информация по Закона за достъп до обществена информация, въз основа на представено мотивирано становище от съответната дирекция за наличието на информацията и относно нейния характер;
17.	изпълнява и други дейности, възложени от ръководството на Агенцията.
Чл. 20. (1) Регионалните дирекции "Инспекция по труда" осъществяват дейността си на територията на съответните райони, като:
1.	упражняват цялостен контрол за спазване на трудовото законодателство във всички отрасли и дейности;
2.	упражняват специализирания контрол по спазването на Закона за здравословни и безопасни условия на труд, Закона за насърчаване на заетостта, Закона за трудовата мобилност и трудовата миграция, законодателството, свързано с изпълнението на държавната служба и правата и задълженията на страните по служебното правоотношение, и на други нормативни актове, контролът по които е възложен на Агенцията със закон;
3.	извършват контрол в рискови предприятия и производства по списък, утвърден от изпълнителния директор;
4.	дават сведения, консултации и технически съвети на работодателите и на работниците и служителите за най-ефективните методи за спазване на трудовото законодателство, на законодателството, регламентиращо здравословните и безопасни условия на труд;
5.	решават по компетентност искания и сигнали и изготвят отговори по запитвания на физически и юридически лица, във връзка с контрола, осъществяван от Агенцията;
6.	ежегодно проучват, обобщават и докладват пред главния секретар на Агенцията за установените от съответната Регионална дирекция „Инспекция по труда“ пропуски, непълноти или проблеми при прилагане на законодателството и във връзка с осъществяване на контролната дейност, и дават предложение за преодоляването им;    
7.	изготвят планове, отчети, информация и годишен доклад за дейността си, въз основа на който представят предложения за програми и мерки, които да бъдат включени в годишния и дългосрочните планове на Агенцията;
8.	изготвят и предоставят анализи за трудовия травматизъм и за спазването на нормативните актове, регламентиращи здравословните и безопасни условия на труд;
9.	събират, обобщават и предоставят информация за прилагането в Република България на нормативните актове на Европейския съюз в областта на здравословните и безопасни условия на труд, трудовите правоотношения, за трудовата мобилност и трудовата миграция и насърчаването на заетостта;
10.	вписват Колективните трудови договори на ниво предприятие в Регистъра на Колективните трудови договори в съответната дирекция и в автоматичната информационна система на Агенцията;
11.	прилагат разрешителните режими за издаване на разрешение за извършване на технологични (повтарящи се) взривни работи и за специални взривни работи; 
 (2) Регионалните дирекции "Инспекция по труда" се представляват от директори.
(3)  Директорите на Регионалните дирекции "Инспекция по труда":
1.	ръководят, представляват, координират и контролират дейността на дирекциите  при осъществяване на дейностите по ал. 1;
2.	осъществяват правомощия на административнонаказващ орган по смисъла на чл. 47, ал. 2 от Закона за административните нарушения и наказания;
3.	възлагат с изрично пълномощно на юрисконсултите и на други лица с юридическо образование осъществяването на представителство пред органите на съда, прокуратурата, досъдебното производство и други държавни органи;
4.	подписват споразумения по чл. 415г от Кодекса на труда;
5.	издават решения за разсрочване на задължения с размер до 5000 лв., съгласно чл. 415д, ал. 6, т. 1 от Кодекса на труда;
6.	подпомагат изпълнителния директор при изпълнението на държавната политика, свързана с функциите на Агенцията, за съответния район на компетентност;
7.	осъществяват връзката между ръководството на Агенцията и териториалните структури на държавната власт и структурите на местната власт, като провеждат и представят политиката на Агенцията пред тях. 
8.	при необходимост, взаимодействат със съответните областни управи, местната власт и териториални структури на министерства, ведомства и агенции, които са в териториалния обхват на дирекцията, за изпълненията на местни, областни или регионални мероприятия, кампании или задачи;
9.	организират, ръководят и контролират изпълнението на определените в годишния план за дейността на Агенцията програми и мерки, изпълнявани от съответната дирекция, както и изпълнението на месечните планове, като носят отговорност за спазването на сроковете и точното изпълнение на планираните мерки и на непланираното инспектиране;
10.	предоставят на главния секретар информация за трудовия травматизъм за съответните области, попадащи в териториалния обхват на Регионалната дирекция;
11.	предприемат необходимите правни действия за своевременно събиране на вземанията от наложени глоби и имуществени санкции от съответната Регионална дирекция, а при възлагане от ръководството на Агенцията и на други вземания на Агенцията;
12.	контролират и налагат спазване на вътрешните указания, процедури и правила за осъществяване на контролната дейност от служителите в съответната Регионална дирекция „Инспекция по труда“ и уеднаквяват практиката и стандартите в контролната дейност.  
13.	контролират и отговарят за спазването на Етичния кодекс на служителите в Изпълнителна агенция „Главна инспекция по труда” и вътрешните правила, процедури и политики по превенция и противодействие на корупцията от служителите в дирекцията, при и във връзка с осъществяване на контролната дейност и на административното обслужване;
14.	осъществяват и други правомощия, възложени им с нормативен акт, заповед или пълномощно от изпълнителния директор.
(4) При отсъствие на директора на Регионалната дирекция "Инспекция по труда", неговите функции се изпълняват от определено от изпълнителния директор длъжностно лице за всеки отделен случай.
Раздел VI.
Видове инспектиране,  правомощия и статут на инспектора по труда като контролен орган  
	  Чл. 21. (1) Контролната дейност на Агенцията се реализира чрез планирано и непланирано инспектиране.
(2) Планираното инспектиране се осъществява съгласно годишните планове за дейността на дирекциите, в изпълнение на програмите и мерките, определени в годишния план за дейността на Агенцията.
(3) Плановете на дирекциите отчитат и териториалната структура на икономиката, степента на риска в предприятията, тежестта и вида на нарушенията на трудовото законодателство, равнището на трудовия травматизъм и професионалната заболяемост.
(4)  Непланираното инспектиране се осъществява:
1. по разпореждане на министъра на труда и социалната политика, на изпълнителния директор, главния секретар или на директорите от специализираната администрация, както и на други държавни органи, изрично определени със закон, както и по преценка на инспекторите;
2. по разпореждане на съда, на органите на прокуратурата и на органите, извършващи досъдебно наказателно производство;
3. по искания и сигнали от работници и служители по трудово правоотношение, от организации на работниците и служителите, както и във връзка с информации от средствата за масово осведомяване;
4. по искания и сигнали от органите по назначаването, от ръководителите на инспекторатите в административните структури и на синдикалните организации или по жалби от държавни служители;
5. за установяване на причините за възникнали злополуки при и по повод извършване на работа. 
Чл. 22. (1) При и по повод изпълнение на служебните си задължения, инспекторът е контролен орган и има правомощия, установени в Кодекса на труда, в Закона за здравословни и безопасни условия на труд, в Закона за насърчаване на заетостта, Закона за трудовата миграция и трудовата мобилност, както и в Закона за държавния служител и в други нормативни актове, с  които се  възлага контрол на Агенцията.
(2) Правомощия на инспектор имат и ръководителите на административни звена в специализираната администрация, служителите, назначени на длъжност инспектор, юрисконсултите, както и други служители на Агенцията, назначени на експертни длъжности,  на които изрично са възложени инспекторски правомощия, със заповед на изпълнителния директор.
(3) Служителите в Регионалните дирекции „Инспекция по труда“ имат компетентност на инспектор по труда в териториалния обхват на съответната Регионална дирекция.
(4)  Служителите от специализираната администрация в Централното управление имат компетентност на инспектор по труда за цялата територия на Република България.
(5) Териториална компетентност на инспекторите по труда може да се изменя от изпълнителния директор с изрична заповед.
Чл. 23. (1) Инспекторът по труда осъществява своята дейност в съответствие с Кодекса на труда, Закона за здравословни и безопасни условия на труд, Закона за насърчаване на заетостта, Закона за трудовата миграция и трудовата мобилност, Закона за държавния служител и с други нормативни актове, които възлагат контрол на Агенцията.
(2) Инспекторът удостоверява правомощията си със служебна карта.
(3) Формата, съдържанието и материалът за изработване на служебната карта се определят със заповед на изпълнителния директор.
 Чл. 24.  При установяване на нарушение на законодателството, инспекторът:
1. прилага принудителни административни мерки, определени в нормативните актове, по които Агенцията осъществява контролна дейност;
2. издава постановление по чл. 405а от Кодекса на труда за обявяване съществуването на трудово правоотношение;
3. съставя актове за установяване на административни нарушения и образува административнонаказателно производство;
4. дава устни разпореждания само при установени административни нарушения, които могат да бъдат отстранени в хода на проверката.
Глава четвърта.
ОРГАНИЗАЦИЯ НА РАБОТАТА В ИЗПЪЛНИТЕЛНА АГЕНЦИЯ "ГЛАВНА ИНСПЕКЦИЯ ПО ТРУДА"
Чл. 25. Организацията на работа в Агенцията, оперативната дейност и документооборотът се уреждат съгласно настоящия Правилник, вътрешните правила за документооборота и административното обслужване, утвърдени от изпълнителния директор на Агенцията, и с административни актове на изпълнителния директор.
Чл. 26. За изпълнението на конкретни задачи могат да се създават работни групи от състава на Агенцията. При необходимост, в тях могат да бъдат включвани служители от други администрации.
Чл. 27. Ръководителите на административни звена планират, организират, координират, отчитат и носят отговорност за дейността и изпълнението на задачите от съответното звено съобразно определените функции и възлаганите им задачи.
Чл. 28. (1) В изпълнение на функциите и поставените конкретни задачи, административните звена в Агенцията изготвят становища, отчети, доклади, докладни записки, анализи, информации и други документи.
(2) Административните звена пряко си взаимодействат по въпроси от смесена компетентност, като се определя водещо звено за обобщаване на окончателното становище.
(3) Изпълнението на дейностите по ал. 2 се осъществява при спазване на следните условия и ред:
1. обща координация:
а) с резолюция, изпълнителният директор, главният секретар или директорите на Регионалните дирекции "Инспекция по труда" определят водещото звено и изпълнителя, задачите за изпълнение, други звена за съгласуване и изготвяне на становища и срока;
б) звеното, посочено на първо място като адресат или в резолюция, е водещо и е основен изпълнител по възложената задача, като обобщава становищата на другите изпълнители, изготвя и съгласува окончателното становище;
в) ръководителят на административното звено, изготвило и съгласувало съответния документ, задължително го подписва или парафира преди внасянето му за подпис от изпълнителния директор, от главния секретар или от директора на дирекция;
г) административни звена, получили документи с резолюция по въпроси, които не са в рамките на техните функции, ги връщат за пренасочване на ръководителя, извършил разпределението;
2. субординация:
а) служителите от административните звена докладват на прекия си ръководител или на главния секретар по въпросите от тяхната компетентност;
б) служителите от административните звена докладват изпълнението на възложените им задачи на ръководителя, извършил възлагането;
3. взаимна информираност:
а) доклади, информации и други материали от общ характер се предоставят на заинтересуваните административни звена;
б) административни звена, получили информация и материали от компетентността и на други звена, съобщават това на заинтересуваните;
4. контрол по изпълнението:
а) общият контрол по изпълнението на поставените задачи, включително контролът по спазване сроковете на деловодната обработка и административното обслужване в Агенцията, се осъществява от главния секретар;
б) ръководителите на административните звена в Агенцията осъществяват цялостен контрол върху дейността на ръководеното от тях звено, както и по изпълнението на задачите, произтичащи от функционалната им компетентност.
Чл. 29. Искания и питания в писмена или устна форма, които засягат принципни въпроси от дейността на Агенцията, се докладват лично на изпълнителния директор.
Чл. 30. (1) Предложения за усъвършенстване на организацията и дейността на Агенцията и за решаване на въпроси от нейната компетентност се подават до изпълнителния директор.
(2) Сигнали за злоупотреби с власт, корупция, лошо управление, както и за други незаконосъобразни или нецелесъобразни действия или бездействия на служители на Агенцията, се подават до изпълнителния директор.
(3) Изпълнителният директор възлага с писмена резолюция или с административен акт изясняването на случаите по ал. 2.
(4) На искания, питания, сигнали и предложения на юридически лица или социални партньори се отговаря писмено, в срок до един месец от получаването им, освен ако в закон е установен друг срок.
Чл. 31. Приемното време за изслушване на граждани и представители на организации относно предложения и сигнали се оповестява на специално обозначени общодостъпни места в Агенцията.
Чл. 32. (1) Работното време на служителите в Агенцията при 5-дневна работна седмица е 8 часа дневно и 40 часа седмично.
(2) Работното време на администрацията е от 9,00 до 17,30 ч., с обедна почивка 30 минути, между 12,00 и 14,00 ч.
(3) За служителите в Агенцията се въвежда работно време с променливи граници от 7,30 до 18,30 ч. или друг часови период, с период за задължително присъствие от 10,00 до 16,00 ч. и задължително отработване на нормалната продължителност на 8-часовия работен ден. Редът за въвеждане на работно време с променливи граници се определя от изпълнителния директор.
Чл. 33. (1) За образцово изпълнение на служебните си задължения служителите в Агенцията могат да бъдат награждавани с отличия от органа по назначаването.
(2) Отличията са:
1. грамота;
2. почетен знак на Агенцията;
(3) Награждаването на служителите в Агенцията се извършва със заповед на изпълнителния директор, която съдържа вида на отличието.
(4) Средствата за отличията се осигуряват от бюджета на Агенцията.

Заключителни разпоредби

Параграф единствен. Правилникът се приема на основание чл. 54, ал. 3 от Закона за здравословни и безопасни условия на труд и чл. 55 от Закона за администрацията.

Приложение към чл. 7, ал. 1

Численост на персонала в Изпълнителна агенция "Главна инспекция по труда" - 500 щатни
бройки

Изпълнителен директор 										1
Главен секретар 											1
Служител по сигурността на информацията 							1

Обща администрация 										38

в т.ч.:

дирекция "Управление на човешките ресурси" 							9
дирекция "Финансово-счетоводни  дейности"							10
дирекция "Обществени поръчки и управление на собствеността" 				7
дирекция "Административно обслужване и информационни технологии" 			12

Специализирана администрация									 459

в т.ч.:

дирекция "Правно осигуряване и управление на проекти "					15
дирекция "Безопасност и здраве при работа"  							11
дирекция "Международна трудова миграция"							12
дирекция "Контрол на инспекционната дейност"						            11
Седем Регионални дирекции „Инспекция по труда“ с обща щатна численост			410